En 24-årig kvinde fra Skive blev mandag narret på det groveste af en ung mand, som kvinden beskriver som cirka 25 år og afrikansk af udseende.

Det hele begyndte med, at den 24-årige kvinde havde sat sin iPhone 11 pro til salg på Den Blå Avis.

Den cirka 25-årige unge mand, der var mørk i huden og havde kort mørkt hår og skægstubbe, viste interesse for telefonen, og de to parter besluttede at mødes ved Fakta på Dalgas Allé.

Her skulle manden betale 6800 kroner for telefonen, og det skulle ske via mobilepay.

Men hans mobilepay virkede ikke, så i stedet ville han lave en bankoverførsel til kvinden.

Kort tid efter fik den 24-årige kvinde en sms fra Danske Bank, hvori der stod, at pengene var overført.

- Derefter gav hun telefonen til manden, og han satte sig ind i sin bil. Men inden han kørte, gav han kvinden hånden og sagde »jeg har lige taget røven på dig«, fortæller Niels Bach fra lokalpolitiet i Skive.

Beskeden fra Danske Bank var falsk, men politiet efterforsker nu sagen, og der er et godt signalement at gå efter.

- Vi har fået en god beskrivelse af manden, og måske er der også noget videoovervågning fra parkeringspladsen, vi kan bruge, siger Niels Bach.